Zuzana Klimanová - Vatikán
Na Vatikánskom námestí dnes boli tri väčšie skupiny zo Slovenska – medzi nimi aj veriaci zo Žilinského dekanátu a z Farnosti Svodín v okrese Nové Zámky. V úvode generálnej audiencie zazneli slová Knihy Exodus: «Nebudeš žiadostivo túžiť po dome svojho blížneho. Nebudeš žiadostivo túžiť po jeho manželke, ani po jeho sluhovi, ani po jeho slúžke, ani po volovi, ani po oslovi, ani po ničom, čo mu patrí» (Ex 20,17).
Vnímať neporiadok srdca a nechať sa uzdraviť Bohom
Ako vysvetlil pápež František, koreňom porušenia ktoréhokoľvek Božieho prikázania sú nedobré túžby v srdci človeka. Hriechom zraňujeme seba samých i druhých. Výzvou pre človeka je teda oslobodiť si srdce od zlých túžob. Deviate a desiate prikázanie nám tak pomáhajú zbaviť sa masky a ukazujú nám našu chudobu. Privádzajú nás k pravde o sebe samých, k zdravému pokoreniu i k zisteniu, že sa nemôžeme zachrániť či oslobodiť sami, ale potrebujeme k tomu Boha, uviedol Svätý Otec:
"Posledné slová Desatora všetkých vychovávajú k tomu, aby sa uznali za žobrákov. Pomáhajú nám konfrontovať sa s neporiadkom nášho srdca, aby sme prestali žiť egoisticky a stali
sa chudobnými v duchu, rýdzimi pred Otcovým pohľadom, nechávajúc sa vykúpiť Synom a vyučovať Duchom Svätým. Duch Svätý je učiteľ, ktorý nás vedie: nechajme si pomôcť. Buďme prosebníkmi, vyprosujme si túto milosť.
Záverečné prikázania Desatora pápež František prepojil s Ježišovým blahoslavenstvom "chudobných v duchu". Blahoslavení sú tí, čo zanechajú falošnú predstavu, že nepotrebujú Božie milosrdenstvo:
"Jedine Božie milosrdenstvo uzdravuje srdce. Blahoslavení tí, čo rozpoznávajú vlastné zlé túžby a s kajúcim a poníženým srdcom sa neprezentujú pred Bohom a pred druhými ľuďmi ako spravodliví, ale ako hriešnici. ... Toto sú tí, ktorí dokážu mať súcit, ktorí vedia mať milosrdenstvo s druhými, pretože ho zakusujú sami na sebe."
Deň klauzúrneho života: Ďakovať Bohu za kontemplatívne rády
Svätý Otec pripomenul dnešný Deň klauzúrneho života nazývaný aj Deň Pro orantibus:
"Dnes, v deň liturgickej spomienky Obetovania Panny Márie v chráme slávime Deň Pro orantibus, venovaný spomienke na klauzúrne rehoľné komunity. Je ich mnoho. Je to tá najvhodnejšia príležitosť, aby sme Pánovi ďakovali za dar mnohých osôb, ktoré sa v kláštoroch a v pustovniach úplne venujú Bohu v modlitbe, v tichu a v skrytosti. Nech týmto komunitám nechýba láska, blízkosť a podpora, i materiálna, celej Cirkvi!"